Tiltalte straffes med en bøde på 40.000 kr. med en forvandlingsstraf af fængsel i 20 dage
Ret: Højesteret (3. instans)
Faggruppe: Straffesag — Bødesag
Sagsemner: Strafferetlige sanktioner og andre foranstaltninger;

/

Bødefastsættelse ved flere overtrædelser af taxiloven

Sag 51/2022

Dom afsagt den 15. december 2022

Anklagemyndigheden
mod
Tiltalte

Den samlede bøde for flere overtrædelser af taxiloven fastsat under anvendelse af
princippet om modereret kumulation  

Tiltalte var fundet skyldig i overtrædelse af taxiloven ved at have anvendt sin personbil til
taxikørsel, selv om bilen ikke var godkendt og registreret hertil og ved under samme kørsel
at have ført bilen i erhvervsmæssigt øjemed uden at have erhvervet chaufførkort og uden
tilladelse til erhvervsmæssig persontransport. Ved landsrettens dom blev straffen fastsat til en
bøde på 54.000 kr.

For Højesteret angik sagen alene straffastsættelsen.   

I forarbejderne til taxiloven er der redegjort for de bødeniveauer, der forudsættes anvendt
ved overtrædelser af de enkelte bestemmelser. Bøden for manglende godkendelse og
registrering af bilen til persontransport fastsættes som udgangspunkt til 15.000 kr., bøden for
manglende chaufførkort for chauffører fastsættes til 4.000 kr., og bøden for manglende
tilladelse til at udføre erhvervsmæssig persontransport i biler fastsættes til 35.000 kr.

Landsretten havde fundet det bevist, at Tiltalte – uanset sit ansættelsesforhold hos
Virksomhed – ved sin kørsel, selvstændigt havde overtrådt kravet om godkendelse og
registrering af bilen til persontransport og kravet om tilladelse til erhvervsmæssig
persontransport.   

Landsrettens bevisresultat indebar, at Tiltalte var anset for at have drevet
vognmandsvirksomhed i personligt regi i relation til den persontransport, som sagen angik,
og at persontransporten således ikke var udført som led i hans ansættelse hos Virksomhed.
Det forhold, at persontransporten blev bestilt via Virksomheds app, og at betaling for turen
skete til Virksomhed, kunne derfor ikke begrunde en fravigelse af de bødeniveauer, der var
angivet i forarbejderne.

Højesteret fastslog, at i tilfælde, hvor der foreligger flere overtrædelser af taxilovgivningen
til samtidig pådømmelse, må det i overensstemmelse med de almindelige regler for straffens
fastsættelse og efter forarbejderne til taxiloven bero på en konkret vurdering, om den
samlede bødestraf bør fastsættes ved sammenlægning af bødetaksten for hver enkelt
overtrædelse eller under anvendelse af princippet om modereret kumulation.   

Efter karakteren af overtrædelserne, herunder at overtrædelserne var begået under én kørsel
og havde en nær sammenhæng, måtte den samlede bødestraf fastsættes ud fra princippet om
modereret kumulation.   

Højesteret nedsatte efter sagens omstændigheder bøden til 40.000 kr.   



/